In nomine Domini, Amen. Ego Petrus, dictus de Orsans, confiteor et recognosco me vendidisse et tradidisse, pro utilitate et necessitate mea, de laude et assensu Arambordis, uxoris mee, et filiorum meorum Petri, dicti Soyc, et domini Johannis, sacerdotis, viris religiosis abbati et conventui Cistercii, tres mansos quos habebam et jure hereditario possidebam in villa de Vilers prope Soonam, cum domibus et omnibus edificiis contentis et sitis in ipsis mansis pro pretio viginti quinque librarum divionensium et una vacca. Predictos autem mansos a jam dictis Cisterciensibus tenebam et habebam in feodum. Quorum duo siti sunt in jam dicta villa de Vilers, inter domum Guidonis Lo Grayer et domum Hugonini nepotis ejus. Tertius vero situs est inter domum Martini Regis et domum filiorum Bartholomei. De pecunia autem supradicta confiteor et recognosco mihi satisfactum fuisse in pecunia numerata et etiam de vacca. Promittens omnia supradicta dictis Cisterciensibus contra omnes homines imperpetuum garantire, et numquam contravenire. Volo etiam et concedo ut, si aliquando contingat quod homines, qui sub dominio meo fuerunt in jam dictis mansis, velint reverti ad dictos Cistercienses vel sub dominio ipsorum morari in jam dictis mansis, liceat eis ipsos recipere et retinere seu amaisiare non obstante aliquo pacto contradictione seu conscietudine, que dictis Cisterciensibus possent obesse vel ipsis hominibus et mihi prodesse. Promitto etiam, pro me et uxore mea supradicta et duobus filiis supra nominatis, quod si contingat, quod filius meus Villermus veniat ad partes istas laborabo bona fide quod ipse ratam et gratam habeat venditione supradictam. Et ad hoc et ad omnia supradicta firmiter observanda obligo me et omnia bona mea. In cujus rei testimonium, ego Petrus supradictus et Arambordis et Petrus et Johannes, filii nostri, unanimiter et uno consensu, sigilla venerabilium virorum domini Petri, decani Vergiaci, et domini Stephani, decani Oschariensis, presentibus fecimus apponi. Actum anno Domini Mo ducentesimo quinquagesimo quarto, mense februario.